钦定古今图书集成/明伦汇编/交谊典/第071卷 > 宋册府元龟 > 《秋晚入洛于毕公宅别道王宴序》王勃
## 钦定古今图书集成/明伦汇编/交谊典/第071卷 > 宋册府元龟 > 《秋晚入洛于毕公宅别道王宴序》王勃

下官才不旷俗，宠不动时。充皇王之万姓，预乾坤之
一物。早师《周礼》，偶爱儒宗；晚读《老》《庄》，动谐真性。进非
干物，自疏朝市之机；退不邀荣，谁识王侯之贵？散琴
樽于北阜，喜耕凿于东陂。野老披荷，暂辞幽涧；山人
卖药，忽至神州。惊帝室之威灵，伟皇居之壮丽。朝游
魏阙，见轩冕于南宫；暮宿灵台，闻弦歌于北里。交情
独放，已厌人间；野性时违，少留都下。道王以天孙之
重，分曲阜之新基。毕公以帝室之华，拥平阳之旧馆。
迹尘锺鼎，思在江湖。居荣命于中朝，接风期于下走。
绿縢朱绂，且混以萝裳；列榭崇轩，坐均于蓬户。宾主
由其莫辨，语默于是同归。终太王之乐善，备将军之
揖客。是日也，云繁雨骤，气爽风驰。高秋九月，王畿千
里。高扃向术，似元礼之龙门；甲第临衢，有当时之驿
骑。英王入座，牢醴还陈；高士临筵，樵苏不爨。是非双
遣，自然天地之间；荣贱两忘，何必山林之下。元谈清
论，泉石纵横，雄笔壮词，烟霞照灼。既而神驰象外，宴
洽寰中，白露下而南亭虚，苍烟生而北林晚。鶢鶋始
望，不及牲牢；麋鹿长怀，非忘林薮。先生负局，倦城市
之尘埃；游子横琴，忆江州之杜若。况乎迹不皆遂，时
不再来。属宸驾之方旋，值群公之毕从。洛城风景，此
会无期；戚里笙竽，浮驩易尽。仰云霞而道意，舍尘事
而论心。夏仲御之浮舟，愿乘春水；张季鹰之命驾，思
动秋风。策藜杖而非遥，敕柴车之有日。青溪数曲，幽
人长“往；白云万里，帝乡难见。安贞抱朴，已甘心于下
走；全忠履道，是所望于群公。倘心迹克谐，去留咸遂，
庙堂多暇，返身沧海之隅；轩冕所辞，回首箕山之路。
寻赤松而见及，泛黄菊以相从。虽源水桃花，时时失
路；而幽山桂树，往往逢人。庶公子之来游，幸王孙之
毕至。茅君待客，自有金坛；王烈迎宾，还开”石架。惟恐
一丘风月，侣山水而忘年；三径蓬蒿，待公卿之来日。
对光阳之易晚，惜云雾之难披。“群公邺县凫飞，入朝
廷而不出；下走辽川鹤去，谢城阙而依然。”敢抒重襟，
爰疏短引，式命离前之笔，希存别后之资。凡我故人，
其辞云尔。